**Apstiprināti**

ar Ķekavas novada domes

2021.gada 21.jūlija sēdes

lēmumu Nr. 2. (protokols Nr. 5/2021.)

**Ķekavas novada pašvaldības apbalvojuma**

**„Ķekavas novada Goda pilsonis”**

**NOLIKUMS**

*Izdots saskaņā ar*

*Valsts apbalvojumu likuma 2.panta otro daļu, Ministru kabineta*

*2010.gada 5.oktobra noteikumu Nr. 928 "Kārtība, kādā dibināmi valsts*

*institūciju un pašvaldību apbalvojumi" 8.punktu, likuma*

*"Par pašvaldībām" 41.panta pirmās daļas 2.punktu*

**I. Vispārīgie jautājumi**

1. Nolikums nosaka Ķekavas novada pašvaldības (turpmāk – "pašvaldība") dibināta apbalvojuma Goda zīmes "Ķekavas novada Goda pilsonis" (turpmāk – "apbalvojums") piešķiršanas, pasniegšanas un anulēšanas kārtību.
2. Apbalvojuma mērķis ir apzināt un godināt personas par ieguldījumu un sevišķiem nopelniem Ķekavas novada labā, piešķirot apbalvojumu par personas mūža ieguldījumu vai īpašiem nopelniem.
3. Apbalvojumu piešķir ar pašvaldības domes lēmumu izveidota Apbalvojumu izvērtēšanas komisija (turpmāk – „komisija”) 7 (septiņu) locekļu sastāvā, tostarp komisijas priekšsēdētājs, kura darbojas uz šī nolikuma pamata.
4. Kandidātus apstiprināšanai uz Komisijas locekļa amatu izvirza Ķekavas novada domes deputāti, pirms tam saņemot no kandidāta rakstisku iesniegumu.
5. Apbalvojumus dibina ar pašvaldības domes lēmumu, apstiprinot apbalvojuma nolikumu un izpildot Ministru kabineta 2010.gada 5.oktobra noteikumu Nr. 928 "Kārtība, kādā dibināmi valsts institūciju un pašvaldību apbalvojumi" prasības par apbalvojumu zīmes zīmējuma un dokumenta attēla apstiprināšanu un apbalvojumu reģistrēšanu.

**II. Apbalvojuma apraksts**

1. Goda zīmes pamatu veido zeltīts ovāls 38 x 42 mm.
2. Goda zīmes reversā izvietots teksts „ĶEKAVAS NOVADA GODA PILSONIS”, centrā iegravēts vārds un uzvārds.
3. Goda zīme piestiprināta pie trīsstūra lentas zilā, zaļā un baltā krasā.
4. Goda zīmes miniatūras izmērs ir 15x18 mm.
5. Goda zīme un Goda zīmes miniatūra izgatavota no 925 raudzes sudraba.
6. Pamats un zvaigznes pārklātas ar 999 raudzes zeltu.

*(Goda zīmes grafiskais attēls, tehniskais zīmējums, apraksts un apliecība – šī nolikuma 1.pielikums.)*

**III. Pretendenti uz apbalvojumu**

1. Uz apbalvojuma piešķiršanu var pretendēt Ķekavas novadā, Latvijas Republikā vai ārvalstīs dzīvojoša fiziska persona, kura atbilst šī nolikuma 18.punktā minētajiem kritērijiem (turpmāk – "pretendents").
2. Pretendentus apbalvojuma piešķiršanai ir tiesīgas pieteikt šādas personas un institūcijas:
   1. pašvaldības domes pastāvīgā komiteja;
   2. pašvaldības domes deputāts;
   3. pašvaldības komisija;
   4. valsts vai pašvaldības iestāde;
   5. vismaz desmit Ķekavas novadā deklarētas, pilngadīgas fiziskas personas;
   6. vismaz divas Ķekavas novadā reģistrētas juridiskās personas vai organizācijas.
3. Pretendents nav tiesīgs pats pieteikt savu kandidatūru.
4. Pretendentu pieteikšanu izsludina komisija ar publikāciju pašvaldības informatīvajā izdevumā "Ķekavas Novads" un pašvaldības mājas lapā „www.kekavasnovads.lv”.
5. Pieteikumi adresējami komisijai un iesniedzami personiski vai iesūtāmi pa pastu pašvaldībā šī nolikuma 15.punkta kārtībā izsludinātajā termiņā ar norādi "Apbalvojumam "Ķekavas novada Goda pilsonis".
6. Pieteikumā apbalvojumam norāda:
   1. apbalvojumam izvirzāmās personas vārdu, uzvārdu, dzimšanas datumu, nodarbošanos, dzīvesvietu, kontaktinformāciju;
   2. pretendenta dzīves gājuma aprakstu, norādot panākumus, sasniegumus vai ieguldījumu, kas uzskatāmi par nozīmīgu devumu Ķekavas novadam;
   3. informāciju par pieteicēju (pieteicējiem).

**IV. Pieteikumu vērtēšana**

1. Pretendentu apbalvojumam vērtēšana tiek veikta pēc šādiem kritērijiem:
   1. mūža ieguldījums kultūras, izglītības, sporta vai saimnieciskajās nozarēs, kā arī Ķekavas novada attīstībā kopumā;
   2. pilsoniskā un sabiedriskā aktivitāte;
   3. pozitīva Ķekavas novada tēla veidošana un novada vārda popularizēšana;
   4. ilggadīgs un panākumiem vainagots darbs Ķekavas novada labā;
   5. nozīmīga dzīves vai darba jubileja;
   6. citi īpaši nopelni.
2. Pieteikumus vērtē komisija, pēc nepieciešamības pieaicinot neatkarīgus ekspertus vai speciālistus bez balsstiesībām.
3. Komisija darbu veic slēgtās sēdēs. Komisija ir lemttiesīga, ja tās sēdē piedalās vairāk nekā puse no komisijas kopējā sastāva. Lēmumi tiek pieņemti ar vienkāršu balsu vairākumu. Ja balsis sadalās vienādi, izšķirošā ir komisijas priekšsēdētāja balss.
4. Komisija no sava vidus ievēl protokolistu, kurš atbild par komisijas sēžu protokolēšanu un lēmumu sagatavošanu, kā arī par publicitātes nodrošināšanu atbilstoši šim nolikumam.

**V. Apbalvojuma piešķiršanas, pasniegšanas un anulēšanas kārtība**

1. Lēmumu par apbalvojuma piešķiršanu pieņem komisija.
2. Apbalvojums ir vienreizējs apbalvojums, ko vienai personai var piešķirt tikai vienu reizi.
3. Apbalvojumu vienā kalendārā gadā var piešķirt ne vairāk kā trīs personām.
4. Komisijas lēmums par apbalvojuma piešķiršanu tiek rakstveidā paziņots pieteicējiem un pretendentiem, kā arī piecu dienu laikā pēc tā pieņemšanas tiek publicēts pašvaldības mājas lapā un nākamajā informatīvā izdevuma "Ķekavas Novads" numurā.
5. Apbalvojums tiek pasniegts šī nolikuma 20.punkta kārtībā apstiprinātiem pretendentiem personīgi. Pēc pretendenta rakstiska lūguma viņa prombūtnes laikā apbalvojumu pasniedz pretendenta norādītai personai. Ja pretendents, kuram piešķirts apbalvojums, miris, apbalvojumu pasniedz viņa piederīgajiem.
6. Apbalvojuma saņēmēji tiek godināti pašvaldības organizētā apbalvojumu pasniegšanas ceremonijā Latvijas Republikas Valsts proklamēšanas gadadienā.
7. Apbalvojumu pasniedz pašvaldības domes priekšsēdētājs, priekšsēdētāja vietnieks vai cita komisijas pilnvarota persona.
8. Komisija pēc savas iniciatīvas vai izskatot saņemtu citas personas iesniegumu ar lēmumu ir tiesīga atcelt šī nolikuma 20.punkta kārtībā pieņemto lēmumu par apbalvojuma piešķiršanu personai, ja minētā persona:
   1. ar likumīgā spēkā stājušos tiesas spriedumu ir atzīta par vainīgu noziedzīgā nodarījumā;
   2. ir izdarījusi necienīgas darbības, kuras nebija zināmas apbalvojuma piešķiršanas laikā un kļuva zināmas pēc apbalvojuma piešķiršanas;
   3. pēc apbalvojuma piešķiršanas ir cēlusi neslavu Ķekavas novada tēlam, grāvusi tā reputāciju vai veikusi neētiskas darbības pret novada sabiedrību vai tās locekļiem;
   4. pirms apbalvojuma pasniegšanas iesniegusi pašvaldībai vai komisijai rakstveida iesniegumu par atteikšanos no apbalvojuma;
   5. atteikusies no piešķirtā un pasniegtā apbalvojuma un nodevusi to pašvaldībai.
9. Komisija veic uzskaiti un reģistru par piešķirtiem apbalvojumiem pašvaldībā.
10. Komisijas lēmumi un faktiskā rīcība apstrīdami pašvaldības domē. Pašvaldības domes lēmumi par komisijas lēmumiem vai faktisko rīcību pārsūdzami tiesā Administratīvā procesa likumā noteiktā kārtībā.

Sēdes vadītājs: (PARAKSTS\*) J.Žilko

**\*ŠIS DOKUMENTS IR ELEKTRONISKI PARAKSTĪTS AR DROŠU**

**ELEKTRONISKO PARAKSTU UN SATUR LAIKA ZĪMOGU.**